CELEX: 62012CN0574
Language: el
Date: 2012-12-07 00:00:00
Title: Υπόθεση C-574/12: Αίτηση για την έκδοση προδικαστικής αποφάσεως, την οποία υπέβαλε το Supremo Tribunal Administrativo (Πορτογαλία) στις 7 Δεκεμβρίου 2012 — Centro Hospitalar de Setúbal, EPE, Serviço de Utilização Comum dos Hospitais (SUCH) κατά Eurest Portugal — Sociedade Europeia de Restaurantes L da

16.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 79/5
            
         Αίτηση για την έκδοση προδικαστικής αποφάσεως, την οποία υπέβαλε το Supremo Tribunal Administrativo (Πορτογαλία) στις 7 Δεκεμβρίου 2012 — Centro Hospitalar de Setúbal, EPE, Serviço de Utilização Comum dos Hospitais (SUCH) κατά Eurest Portugal — Sociedade Europeia de Restaurantes Lda
   
   (Υπόθεση C-574/12)
   2013/C 79/09
   Γλώσσα διαδικασίας: η πορτογαλική
   
      Αιτούν δικαστήριο
   
   Supremo Tribunal Administrativo
   
      Διάδικοι στην υπόθεση της κύριας δίκης
   
   
      Καθών και αναιρεσείουσες: Centro Hospitalar de Setúbal, EPE, Serviço de Utilização Comum dos Hospitais (SUCH)
   
      Προσφεύγουσα και αναιρεσίβλητη: Eurest Portugal — Sociedade Europeia de Restaurantes Lda
   
   
      Προδικαστικά ερωτήματα
   
   
               1)
            
            
               Συμβαδίζει με το κοινοτικό δίκαιο περί συνάψεως συμβάσεων «in house» η εκ μέρους δημοσίου νοσοκομείου ανάθεση, χωρίς να τηρήσει τη διαδικασία την οποία ορίζει για την κατάρτιση μιας τέτοιας σύμβασης ο νόμος, σε ένα σωματείο μη κερδοσκοπικού χαρακτήρα, του οποίου το ίδιο είναι εταίρος και το οποίο έχει ως σκοπό την εκπλήρωση αποστολής δημοσίας υπηρεσίας στον τομέα της υγείας μέσω βελτιώσεως της αποδοτικότητας και αποτελεσματικότητας της λειτουργίας των εταίρων του, των παροχών νοσοκομειακής εστιάσεως της αρμοδιότητάς του, μεταβιβάζοντας στο σωματείο αυτό την ευθύνη των λειτουργιών του στον τομέα αυτόν, αν, σύμφωνα με το καταστατικό του, εταίροι του σωματείου αυτού δύνανται να είναι όχι μόνον φορείς ανήκοντες στον δημόσιο τομέα, αλλά και στον κοινωνικό τομέα, λαμβάνοντας υπόψη ότι οι φορείς του κοινωνικού τομέα ήσαν 23 ιδιωτικοί οργανισμοί κοινωνικής αλληλεγγύης (IPSS), άπαντες μη κερδοσκοπικού χαρακτήρα και μεταξύ αυτών φιλανθρωπικά ιδρύματα, επί συνόλου 88 εταίρων;
            
         
               2)
            
            
               Μπορεί να θεωρηθεί ότι ο ανάδοχος φορέας τελεί σε σχέση υπαγωγής έναντι των αποφάσεων που λαμβάνουν οι δημοσίου χαρακτήρα εταίροι του, με την έννοια ότι αυτοί ασκούν, μόνοι ή από κοινού, έλεγχο ανάλογο με εκείνον τον οποίον ασκούν επί των ιδικών τους υπηρεσιών, αν, σύμφωνα με το καταστατικό του, ο ανάδοχος φορέας υποχρεούται να μεριμνά ώστε η πλειοψηφία των δικαιωμάτων ψήφου να ανήκει στους εταίρους που ανήκουν και υπόκεινται στις εξουσίες διευθύνσεως, εποπτείας και επιτελικής ευθύνης του αρμοδίου για τον τομέα της Υγείας μέλους της Κυβερνήσεως, το δε Διοικητικό του Συμβούλιο επίσης απαρτίζεται κατά πλειοψηφία από εταίρους του δημόσιου τομέα;
            
         
               3)
            
            
               Μπορεί να θεωρηθεί ότι συντρέχει η προϋπόθεση του «αναλόγου ελέγχου», υπό το πρίσμα του κοινοτικού δικαίου περί συμβάσεων «in house», αν, σύμφωνα με το καταστατικό του, ο ανάδοχος φορέας υπόκειται στις εξουσίες επιτελικής ευθύνης του αρμοδίου για τον τομέα της Υγείας μέλους της Κυβερνήσεως, το οποίο είναι αρμόδιο να διορίζει τον Πρόεδρο και τον Αντιπρόεδρο του Διοικητικού Συμβουλίου, να κυρώνει τις αποφάσεις της Γενικής Συνελεύσεως περί της συνάψεως δανείων που συνεπάγονται καθαρό ύψος δανεισμού ίσο ή ανώτερο του 75 % των ιδίων κεφαλαίων που έχουν υπολογιστεί κατά την προηγούμενη οικονομική χρήση, να κυρώνει τις αποφάσεις περί τροποποιήσεως του καταστατικού, να κυρώνει τις αποφάσεις της ΓΣ περί διαλύσεως του αναδόχου φορέα, καθώς και να ορίζει τον προορισμό που θα δοθεί στην περιουσία του σε περίπτωση διαλύσεως;
            
         
               4)
            
            
               Επιτρέπει το γεγονός ότι ο ανάδοχος φορέας αποτελεί οργανισμό μεγάλων διαστάσεων και πολύπλοκο, ο οποίος δρα σε ολόκληρη την πορτογαλική επικράτεια και έχει ως εταίρους όλες τις υπηρεσίες και οργανισμούς της Εθνικής Υπηρεσίας Υγείας, περιλαμβανομένων και των μεγαλυτέρων νοσοκομειακών μονάδων της χώρας, με προβλεπόμενο κύκλο εργασιών της τάξεως των 90 εκατομμυρίων ευρώ, με συναλλαγές που περιλαμβάνουν ποικίλους και σύνθετους τομείς δραστηριότητας, με πολύ εντυπωσιακούς δείκτες δραστηριότητας, με άνω των 3 300 εργαζομένους, που συμμετέχει σε δύο κοινοπραξίες επιχειρήσεων και σε δύο εμπορικές εταιρίες, να χαρακτηρίζονται οι σχέσεις μεταξύ αυτού και των δημοσίου χαρακτήρα εταίρων του ως απλή εσωτερική ή «in house» σύναψη συμβάσεως;
            
         
               5)
            
            
               Επιτρέπει το γεγονός ότι ο ανάδοχος φορέας δύναται, σύμφωνα με το καταστατικό του, να παρέχει υπηρεσίες, υπό καθεστώς ανταγωνισμού, σε δημοσίους φορείς που δεν είναι εταίροι του ή σε ιδιωτικούς φορείς, ημεδαπούς ή αλλοδαπούς, (i) άπαξ δεν προκύπτει εξ αυτών καμία ζημία για τους εταίρους και είναι ευνοϊκή γι’ αυτούς και για τον ανάδοχο φορέα, τόσο από οικονομική άποψη, όσο και από άποψη τεχνολογικού εμπλουτισμού και εξελίξεως και (ii) άπαξ η παροχή των υπηρεσιών αυτών δεν αντιπροσωπεύει όγκο τιμολογήσεως υπερβαίνοντα 20 % του ολικού ετησίου κύκλου εργασιών της υπολογισθέντος κατά την προηγούμενη οικονομική χρήση, να θεωρηθεί ότι συντρέχει η προϋπόθεση της συμβάσεως «in house», η οποία αφορά τον «κύριο προορισμό της δραστηριότητας» τον οποίον απαιτεί το άρθρο 5, παράγραφος 2, b), του CCP (1);
            
         
               6)
            
            
               Σε περίπτωση που η απάντηση σε κάποιο από τα προηγούμενα ερωτήματα δεν αρκεί αφ’ εαυτής για να κριθεί αν πληρούνται ή δεν πληρούνται οι προϋποθέσεις του άρθρου 5, παράγραφος 2, του CCP, μπορεί, υπό το πρίσμα του κοινοτικού δικαίου περί συμβάσεων «in house», η συνεκτίμηση των απαντήσεων αυτών να οδηγήσει στο συμπέρασμα ότι υφίσταται σύμβαση τέτοιας φύσεως;
            
         
      (1)  Código dos contratos públicos [Κώδικας περί δημοσίων συμβάσεων]